钦定古今图书集成/理学汇编/文学典/第040卷 > 李灵
## 钦定古今图书集成/理学汇编/文学典/第040卷 > 李灵

按《魏书》本传，“灵字虎符，赵郡人，高平公顺从父兄也。
父勰，字小同，恬静好学，有声赵魏。太祖平中原，闻勰
已亡，哀惜之，赠宣威将军、兰陵太守。神麚中，世祖征
天下才儁，灵至，拜中书博士，转侍郎。从驾临江，除淮
阳太守。灵以学优温谨，选授高宗经。后加建威将军、
中散、内博士，赐爵高邑子。高宗践祚，除平南将军、洛”
州刺史而卒，时年六十三。帝追悼之，赠散骑常侍、平
东将军、定州刺史、钜鹿公，谥曰简。

子恢，袭子爵。高宗以恢师傅之子，拜员外散骑常侍、
安西将军、长安镇副将，进爵为侯，假钜鹿公。皇兴元
年，镇军大将军、东平王道符谋反，杀恢及雍州刺史
鱼元明、雍州别驾李允等。恢时年四十八。显祖愍之，
追赠恢散骑常侍、镇西将军、定州刺史、钜鹿公，谥曰
贞。

恢长子悦祖，袭爵高邑侯，例降为伯。卒。

子瑾，字伯琼。太和中，拜奉朝请，后袭爵，转司徒、广阳
王嘉集曹参军，太尉、高阳王雍长流参军，太尉、清河
王怿记室参军。后除中坚将军、步兵校尉。葛荣反于
河北，所在残害，诏瑾持节、兼吏部郎中、东北道吊慰
大使。至冀州，值葛荣围逼，敕授瑾防城都督。时瑾以
三子自随，次子战死，瑾恐动人情，忍哀辍哭。城陷没
贼，既而走免。永安初，拜左将军、大中大夫、殷州大中
正，累迁卫将军、右光禄大夫、太尉谘议参军。天平初，
除车骑将军、大司农卿，中正如故。瑾淳谨好学，老而
不倦。元象元年秋卒，年六十五。赠使持节、都督定瀛
殷三州诸军事、骠骑大将军、司徒公、定州刺史。
子景威，袭，武定末，西汝阴太守。齐受禅，爵例降。
悦祖弟显甫，本州别驾，迁步兵校尉。从驾南讨，以功
赐爵平棘子，行并州事，寻除河北太守。卒，赠显武将
军、安州刺史，谥曰威。

子元忠，武定中，骠骑大将军、仪同三司、晋阳县开国
伯。

子搔，武定末，河内太守。

显甫次弟华，字宁夏。初为羽林中郎、武骑侍郎、步兵
校尉，转直阁将军、武卫将军。华膂力过人，颇有将略，
每从征伐，频著军功，赐爵栾城子，定州骠骑长史、辅
国将军、中山太守。卒，赠前将军、幽州刺史。有八子。
长子构，袭爵至通直散骑常侍，卒，赠殷州刺史。
次敬义，司徒长流参军，兼光禄少卿、平北将军、光禄
大夫。卒，赠本将军、殷州刺史。

次叔向，为徐州铠曹参军，带郭浦戍主。值刺史元法
僧叛，逼入萧衍。

次幼绪，早亡。

次季修，博陵、常山二郡太守。

次世干，次稚明，兄弟并不修名行，险暴无礼，为时所
贱。

华弟凭，字青龙。秘书主文中散。累迁冀州征东长史、
太子中舍人。阿附赵修，超迁司空长史、给事黄门侍
郎、武卫将军、定州大中正。坐修党免官。后除赵郡太
守，卒。

子道嘉，字同吉。豫州外兵参军、汝阳太守。

同吉弟文衡，开府行参军。

恢弟综，行河间郡，早卒。

综子道，字良轨，有业尚，初拜奉朝请、尚书度支郎。迁
洛，为营构将。高祖南伐，为行台郎。车驾还，拜太子步
兵校尉。世宗初，转步兵校尉，兼散骑侍郎，副卢昶东
北道使。拜司空谘议，加中垒将军。京兆王愉以征东
将军为冀州刺史。道为愉府司马。愉反，召集州府以
告之，道不从，为愉所害，时年四十四。事平，诏赐帛二
百匹，赠征虏将军、幽州刺史，谥曰“简。”拜子浑给事中。
浑字季初，武定末，大司农卿。

浑弟绘，字敬文。齐王丞相府司马。

绘弟系，字干经，少聪惠，有才学，与舅子河间邢昕少
相伦辈，晚不逮之。初为征东法曹参军，后除奉车都
尉，加宁远将军，寻拜大司马、广陵王录事参军。府解，
还乡里。征拜冠军将军、中散大夫。齐献武王从子永
乐为济州刺史，闻而请与相见，待以宾交之礼。及永

齐文襄王摄选，以系为司徒谘议参军，因谓之曰：“自
郎署至此，所谓不次，以卿人才，故有此举耳。”寻加征
虏将军。武定五年，兼散骑常侍，使萧衍，与其二兄前
后将命，时人称之。太尉高岳出讨，以系为大都督司
马。师还，拜太子家令。七年八月卒，时年四十六，时人
伤惜之。齐初，赠平东将军、北徐州刺史，谥曰文
灵。弟均，赵郡太守。

均子璨，字世显，身长八尺五寸，衣冠魁伟，受学于梁
祚。兴安中，为秘书中散、本州别驾，转赵郡、常山二郡
太守，迁中书郎。雅为高允所知。天安初，刘彧徐州刺
史薛安都举彭城降，诏镇南大将军、博陵公尉元、镇
东将军、阳城公孔伯恭等率众迎之。显祖复以璨参
二府军事。军达九里山，安都率文武出迎，元不加礼
接，安都还城，使遂不至。时刘彧将张永、沈攸之等率
众先屯下磕，元令璨与中书郎高闾入彭城说安都，
安都即与俱载赴军。元等入城，收管籥。其夜，永攻南
门不克，退还。时永辎重在武原，璨劝元乘永之失据，
攻永米船，大破之，斩首数千级。时大雪寒，永军冻死
者万计，于是遂定淮北。加璨宁朔将军，与张谠对为
兖州刺史。绥定初附，以参定徐州之功，赐爵始丰侯，
加建武将军。延兴元年，年四十卒，谥曰懿。

子元茂，太和八年袭爵。加建武将军。以宽雅著称。〈阙〉
又例降，拜司徒司马。寻除振威将军、南征别将、彭城
镇副将，民吏安之。赏帛百匹，谷二百斛。太和二十年，
年四十四卒。赠显武将军、徐州刺史，谥曰顺。

子秀之，字凤起。初除京兆王参军，转员外散骑侍郎。
袭爵，拜尚书都官郎。

秀之弟子云，字凤昇。司空参军，转外兵参军、本州治
中。

子云弟子羽，字凤降。征南法曹参军。

子羽弟子岳，字凤跱。员外郎、大司马祭酒。秀之等早
孤，事母孝谨，兄弟并容貌魁伟，风度审正，而皆早卒。
凤昇子道宗，武定末，直阁将军。

道宗弟道林，司徒中兵参军。

元茂弟宣茂。太和初，拜中书博士，稍迁司空谘议，转
司马。监营构事。出除宁朔将军。试守正平郡，不拜。兼
定州大中正。坐受乡人财货，为御史所劾，除名为民。
从驾征新野，又从讨樊邓。持节、兼散骑常侍、东南二
道使。景明中，除平阳太守，以罪左迁步兵校尉。正始
初，除大中大夫，迁光禄大夫。宣茂议“明堂之制，以五”
室为长，与游肇往复，肇善之。迁平东将军、幽州刺史。
延昌二年卒，年五十九。遗言薄葬。赠本将军、齐州刺
史，谥曰惠。

子藉之，字修远。性谨正，粗涉书史。历员外郎、给事中、
司徒谘议参军、前将军、大中大夫。著《忠诰》一篇，文多
不载。永熙初卒，年五十四。赠中军将军、定州刺史。
子彻，字伯伦。武定末，司空主簿。

藉之弟志，字敬远，有气尚。州主簿。

子长瑜，郡功曹。

敬远弟幼远，性粗暴，每为劫盗，刺史录杀之。

宣茂弟叔引，举秀才，著作佐郎，历广陵王谘议、南赵
郡太守。在位九载，有政绩。景明三年卒，年三十六。谥
曰惠。

子弼，字延轨。位至相州录事参军。

弼弟翼，字景业。初为荡寇将军、斋帅，又除员外郎，迁
尚书郎，仍斋帅。建义初，遇害河阴。赠平北将军、定州
刺史。

叔引弟仲引，自中书学生历公府主簿、从事中郎、谏
议大夫、尚书左丞。卒。赐帛一百匹，布五十匹，绵五十
斤。赠镇远将军、光州刺史，谥曰恭。

少子子仁，尚书主客郎。